# Climent Forner i Escobet

Climent Forner i Escobet (Manresa, 31 d'octubre de 1927) és un sacerdot i poeta català. Fou un dels fundadors de la revista L'Infantil.

## Biografia

L'any 1940 entrà al seminari de Solsona i s'ordenà sacerdot l'any 1952. Durant aquesta etapa fou un dels fundadors i primer director de la revista L'Infantil, des d'on ha publicat narracions per a infants. Començà la seva trajectòria de capellà exercint com a vicari a Bellpuig, Tàrrega i Castellar de n'Hug. A partir d'aquí va ser nomenat rector de Navàs el 1958, on va exercir durant una llarga etapa, fins a retirar-se a la petita parròquia de Viver el 1989, des d'on exerceix de capellà rural a Viver, Serrateix i Sant Joan de Montdarn.
La seva poesia té un gran rigor formal però alhora mostra quotidianitat i elements metafísics i religiosos. Ha traduït de l'occità tota l'obra coneguda del trobador Guillem de Berguedà, publicada l'any 1986 al segon volum de la col·lecció Escriptors del Berguedà, de l'editorial berguedana l'Albí.
És membre del PEN català

## Premis

En l'àmbit de la poesia però també en la seva vessant humana i marcadament catalanista, ha rebut diversos premis.
* Premi de Poesia Ciutat de Barcelona amb el recull Llevant de joia, publicat posteriorment amb el títol Els únics mots (1962)
* Flor Natural als Jocs Florals del 50è aniversari de la Coronació de la Mare de Déu de Queralt (1966)
* II Premi de Poesia Ciutat de Reus "Memorial Josep M. Prous i Vila" amb el poemari titulat L'ull de Taüll (1982)
* Premi "Flama" a la Cultura Popular atorgat per l'Agrupació Sardanista conjuntament amb totes les entitats culturals de Navàs (1986)
* Flor Natural als Jocs Florals del 75è aniversari de la Coronació de la Mare de Déu de Queralt (1991)
* Medalla d'Or de la Ciutat de Berga (1992)
* Distingit amb el XV Premi Jaume I d'Actuació Cívica Catalana de la Fundació Lluís Carulla(1997)
* Creu de Sant Jordi (1999)

## Obres

* Els únics mots (1964)
* La rel més obscura (1970)
* Arondeta (versos perversos) (1973)
* La Benaurada : 12 madrigals a la Mare de Déu de Queralt (1975)
* Àlbum de família (1980)
* L'ull de Taüll (1983)
* Liridonvau, liridonvon (1989)
* Carrer major, 20 (1992)
* Amb peus lleugers com els dels cérvols (1993)
* Un llarg hivern a Castellar de n'Hug (Diari d'un rector) (1996)
* Ressons de Déu. Manuel Bertran i Oriola (1997)
* Fulls en el Full (1998)
* A sou d'amor: Cants de Viver (2002)
* De cim en cim. Goigs i auques populars (2004)
* Cims d'Estela: Retrats de set berguedans il·lustres (2005)
* La Nit es trenca : nadales a dues veus (2005)
* Besllums : apunts de crítica literària (2006)
* Preneu-m'ho tot, deixeu-me la Paraula : poesia, 1945-2007 (2007)
* Paraules sobre paraules : pròlegs i discursos (2010)
* A la vora del foc : contes i molt més que contes (2011)

## Referències

* ↑ Climent Forner en homenatge. Bellpuig: Ajuntament de Bellpuig, 1999, p. 31.
* ↑ Obra poètica. Guillem de Berguedà, Huguet de Mataplana, Guillem Ramon de Gironella.. Berga: L'Albí, 1986, p. 257. ISBN 8486831009.

## Bibliografia

* Isidor Cònsul. Climent Forner : més de cinquanta anys de poesia. Serra d'Or, novembre 2009
* Climent Forner : entrevista, per Quirze Grifell. L'Erol, núm 99 (2008)
* L'Obra poètica de Climent Forner: entre la fe religiosa, l'experiència, el to popular i l'humor. Llorenç Capdevila. Reduccions, Núm. 103, setembre 2013, pàg 135-143.

## Enllaços externs

* Biografia Arxivat 2008-06-04 a Wayback Machine.
* Auca de Climent Forner